《寄聱隅先生黄曦》
宋代·王令

王朝簪笏拥天扉，肯以经纶假布衣。
老信苍生终有命，穷忧当世益思归。
一身谁作千年雍，两眼空看万事非。
闻说韦编日开阅，可应三复叹知几。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。